16. december 2011

Nyhedsbrev fra DAF sekretariat

**Indhold**

**nyhedsbrev 1**

**VM halvmaraton 1**

**DAF søger ny sekretær 2**

**farvel til henrik vejlgaard 2**

**DAF hjemmeside 2**

Omlægning af mail 2

julelukket 2

Julehilsen 3

# Nyhedsbrev

I DAF Politikkatalog har vi sat som mål i 2012 at udvikle et elektronisk nyhedsbrev, der sendes ud til alle bestyrelsesmedlemmer. Vi er en smule på forkant her med det første nyhedsbrev, hvilket giver os lejlighed til at sende en julehilsen med.

Fremover vil I kunne forvente at modtage tilsvarende nyhedsbreve – de vil ikke komme med en fast frekvens, men løbende efter hvor ofte der er nyt. Vi ønsker med nyhedsbrevet at styrke kommunikationen til klubberne, at holde vores klubber orienteret om, hvad der rører sig på forbundssekretariatet i Brøndby, og ikke mindst ved den elektroniske form at kunne nå ud til mange flere hoveder. Vi vil derfor også bede jer om at melde ind til os, såfremt I får mailændringer på bestyrelsesmedlemmer, eller der er nogle I ønsker tilføjet som modtager af nyhedsbrevet. Skriv da til [daf@dansk-atletik.dk](mailto:daf@dansk-atletik.dk).

# VM Halvmaraton

Det er nok de færreste, som ikke har bemærket, at Dansk Atletik Forbund den 11. November fik tildelt værtskabet for verdensmesterskaberne i halvmaraton 2014.

Vi har i DAF længe arbejdet med ansøgningen om værtskabet, og det er naturligvis en stor tilfredsstillelse, at vi i kamp med fem andre nationer nåede vort mål: At kunne præsentere verdens bedste løbere i de københavnske gader, at give de danske atleter mulighed for at repræsentere deres land på hjemmebanen og sidst, men bestemt ikke mindst, knytte eliteatletikken og den brede motionsløbe-bevægelse sammen i ét og samme arrangement.

Vi vil derfor opfordre jer alle til allerede nu sætte kryds i kalenderen ved 29. marts 2014 (datoen skal endeligt bekræftes af IAAFs bestyrelse den 11. marts 2012). Og naturligvis håber vi, at I vil løbe med i dette særlige arrangement. Vi åbner for tilmelding i foråret 2012.

# DAF søger ny sekretær

Vi har slået en stilling op til en sekretær til sekretariatet i Brøndby, med ønsket tiltrædelse 1. februar 2012. Du kan læse stillingsopslaget på hjemmesiden.

# Farvel til Henrik Vejlgaard

Den hidtidige daglige leder af MotionDANMARK, Henrik Vejlgaard har valgt at søge nye udfordringer og forlader derfor forbundet ved årets udgang.

Der iværksættes nu en proces for at finde ny leder af forbundets motionstiltag.

Dansk Atletik Forbund vil godt benytte lejligheden til at takke Henrik Vejlgaard for den store indsats med etableringen af MotionDANMARK og vi ønsker Henrik held og lykke fremover.

# DAFs hjemmeside

Alt om Motionsgang skifter plads fra DAFs hjemmeside til MotionDANMARKs hjemmeside [www.motiondanmark.dk](http://www.motiondanmark.dk) og bliver placeret i venstremenuen under Gangsport. Her kan du i fremtiden finde alle de samme informationer om motionsgang som hidtil – og meget mere til. Der er på DAF hjemmeside lavet et midlertidigt re-direct til motiondanmark.dk.

Information om opmåling af ruter og oversigt over DAF opmålte ruter blevet flyttet fra MotionDANMARKs til DAFs hjemmeside. Således finder du nu ”Opmåling” samt ”DAF-opmålte ruter” under menupunktet Arrangementer på dansk-atletik.dk.

# Omlægning af mail

I forbindelse med en omlægning af DAFs mail-løsning den 22. december kan der forekomme forstyrrelser i vor modtagelse og afsendelse af e-mails.

# Julelukket

DAFs kontor har lukket i dagene 23. december-1. Januar begge dage inklusive.

# Julehilsen

Sluttelig vil vi fra DAF sekretariat ønske dig og alle de øvrige atletik- og motionsaktive en fortsat sprød december, glædelig jul og et godt nytår. Vi vil samtidig gerne takke for et godt samarbejde i 2011 og sige, at det store frivillige arbejde som du og dine fæller varetager til gavn og glæde i klub- og forbundsregi betyder noget! Tak for det – og vi glæder os til et fortsat samarbejde i 2012. På genhør, om ikke før, så i det nye år.